வி. என். சுந்தரம்

வி. என். சுந்தரம் (V. N. Sundaram, 1918 - 14 திசம்பர் 2009) தமிழக நாடக, திரைப்பட நடிகரும், பின்னணிப் பாடகரும், கருநாடக இசைப் பாடகரும் ஆவார்.

தொடக்க வாழ்க்கை 
தஞ்சாவூர் மாவட்டம், கும்பகோணத்தில் விசலூர் என்ற ஊரில் சுந்தரம் பிறந்தார். இவரது இயற்பெயர் ஆலாசியசுந்தரம். சிறு வயதில் கோவில் விழாக்களில் நாதசுவர இசையை விரும்பிக் கேட்டு, இராகங்களை குரலில் ஒப்பிக்கும் வல்லமை படைத்தவர். தனது 12-ஆவது அகவையில் நாரத கான சபா என்ற நாடகக் கம்பனியில் சேர்ந்து நடிக்கத் தொடங்கினார். ஆனாலும், இவர் கம்பெனியின் உணவு ஒத்துக் கொள்ளாமல் ஆறு மாதங்களில் வெளியேறினார். பின்னர் மதுரை பால வினோத சங்கீத சபாவில் சேர்ந்து, யதார்த்தம் பொன்னுசாமிப் பிள்ளையிடம் பயிற்சி பெற்றார். பாதுகா பட்டாபிசேகம் என்ற தனது மூன்றாவது நாடகத்திலேயே அரசன் பாத்திரத்தை ஏற்று நடித்தார். இந்நாடகம் பெரும் வரவேற்பைப் பெற்றது. நாடக விளம்பரங்களில் சுருக்கம் கருதி இவரது பெயரை வி. என். சுந்தரம் என எழுதினார்கள். அப்பெயரே அவருக்கு நிலைத்து விட்டது.

திரைப்படங்களில் நடிப்பு 
நாடகங்களில் சிறப்பாக நடித்துப் புகழ் பெற்றதால், திரைப்படங்களில் இவருக்கு நடிக்க வாய்ப்பு வந்தது. 1935-இல் மார்க்கண்டேயா என்ற தனது முதலாவது திரைப்படத்தில் கதாநாயகனாக நடித்தார். இப்படத்தில் பாபநாசம் சிவன் வரிகளில் வாசஸ்பதி இராகத்தில் பராத் பரா என்ற இவர் பாடியப் பாடல் பெரும் வரவேற்பைப் பெற்றது.

தொடர்ந்து பட்டினத்தார் (1936) படத்தில் தண்டபாணி தேசிகருக்கு மகன் மருதவாணனாக நடித்தார். சந்திரஹாசன் (1936) சுந்தரமூர்த்தி நாயனார் (1937), கண்ணப்ப நாயனார் (1938), சங்கராச்சாரியார் (1939) ஆகிய படங்களில் கதாநாயகனாக நடித்துப் பாடினார். கடைசியாக தன அமராவதியில் (1947) நடித்தார்.

புராணப் படங்களில் மட்டும் நடித்துக் கொண்டிருந்த சுந்தரம், 1940களின் இறுதியில் நடிப்பில் இருந்து விலகி பின்னணிப் பாடகராக திரைப்படங்களில் பங்களித்தார்.

நடிகராகவும் பாடகராகவும்

பின்னணிப் பாடல்கள்
இவர் மணமகள் (1951) திரைப்படத்தில் சி. ஆர். சுப்பராமன் இசையில் எம். எல். வசந்தகுமாரியுடன் இணைந்து பாடிய சின்னஞ்சிறு கிளியே கண்ணம்மா என்ற பாரதியாரின் பாடல் பெரும் வரவேற்பைப் பெற்றது. 1962 வரை பல சிறந்த பாடல்களை தமிழ், மலையாளம் இரண்டு மொழிகளிலும் இவர் பாடினார்.

இறப்பு 
வி. என். சுந்தரம் 2009 திசம்பர் 14 அன்று தனது 92-ஆவது அகவையில் இறந்தார்.

மேற்கோள்கள்

1918 பிறப்புகள்
2009 இறப்புகள்
தமிழ் பாடகர்கள்
தமிழ்த் திரைப்படப் பின்னணிப் பாடகர்கள்
தமிழ்நாட்டுப் பாடகர்கள்
தமிழ்த் திரைப்பட நடிகர்கள்
இந்திய நடிகர்கள்
கருநாடக இசைப் பாடகர்கள்
தஞ்சாவூர் மாவட்ட நபர்கள்